Norska skíðagöngukonan Therese Johaug fagnaði í morgun sigri í 30 km skíðagöngu kvenna á vetrarólympíuleikunum í Beijing í Kína. Þetta var síðasta skíðagöngugrein leikanna, enda dagurinn í dag síðasti keppnisdagur Ólympíuleikanna.
Keppt var með frjálsri aðferð og Johaug þótti sigurstrangleg, enda hin sænska Frida Karlson ekki meðal keppenda. Svo fór líka að Johaug vann af nokkru öryggi. Tími hennar var ein klukkustund og 24 mínútur og 54 sekúndur. Jessica Diggins frá Bandaríkjunum vann svo silfrið, en hún kom í mark einni mínútu og 43,3 sekúndum á eftir Johaug. Kerttu Niskanen frá Finnlandi vann svo bronsið. Þetta voru þriðju gullverðlaun Johaug á vetrarólympíuleikunm í Beijing.
Finnar unnu sitt fyrsta ólympíugull í íshokkí með sigri karlaliðsins á Rússum og Bretar kræktu í fyrstu og einu gullverðlaun sín á leikunum þegar breska kvennaliðið í krullu valtaði yfir það japanska í úrslitunum. Þá unnu Þjóðverjar enn ein verðlaunin í sleðakeppni. Francesco Friedrich fór fyrir fjögurra manna bobbsleðaliði Þýskalands sem vann gullið í nótt. Þjóðverjar unnu gullið í öllum sleðagreinum leikanna nema einni. Vetrarólympíuleikunum er formlega slitið í þessum töluðu orðum. Fylgjast má með lokahátíð leikanna í beinni útsendingu RÚV. Sú útsending hófst klukkan 12 og stendur yfir til tvö.
Tottenham vann í gærkvöld 3-2 útisigur á Manchester City í ensku úrvalsdeildinni í fótbolta. Harry Kane skoraði sigurmark leiksins fyrir Tottenham þegar langt var liðið af uppbótartíma leiksins. Sigur Tottenham setur toppbaráttu deildarinnar í nýtt samhengi. Manchester City er áfram á toppi ensku úrvalsdeildinnar. City hefur nú sex stiga forskot á Liverpool sem er í 2. sæti. Liverpool á þó leik til góða á City og toppbaráttan hefur þar með opnast. Liverpool og City eiga líka eftir að mætast einu sinni innbyrðis í deildinni, en sá leikur verður þó ekki fyrr en 9. apríl.
Og 8-liða úrslit bikarkeppni karla í handbolta halda áfram í dag. Tveir leikir verða sýndir beint á rásum RÚV. Klukkan fjögur er boðið upp á Suðurlandsslag Selfoss og ÍBV í beinni útsendingu á RÚV og á sama tíma verður leikur KA og Hauka sýndur á RÚV 2.
